钦定古今图书集成/理学汇编/学行典/第228卷 > 《吴孝子祠堂记》王锡爵
## 钦定古今图书集成/理学汇编/学行典/第228卷 > 《吴孝子祠堂记》王锡爵

吴孝子者，讳璋，宫保公父也。孝子母陆，少孀而贫，选
入给事诸王府，已随王之饶。孝子弃家求母者二十
年，暨得见，则母疾已革矣。孝子为刲股治之，将至邸
三日而卒。孝子负骨归葬。是生宫保公吴氏，贵显富
厚者累世。至今岁丙申，吴之子孙始谋特为祠祀，孝
子属予为记。予详考其事，而知孝之德果通于天也。
今夫人介然情欲之感，其甚至于齐梦觉，一死生，然
不得其所愿而死者何限？而以《史》所载，孝子之至，啮
指而动，剖肝而活，觅鲤鲤至，祝堇堇生，则何以若是？
捷哉天道也。有天之天，有人之天。天之天，离合应违，
犹水中之日，萑苇障之，或验或不验，而人之天以毛
发肉背相属，离以精神呼吸相召，取“若燧之于日也，
岂有感而不应者哉？”《吴孝子事类朱寿昌》，寿昌生不
识母，日昧昧焉望途而索其所不可，知其为力难。而
孝子辛苦丐乞，仰鼻息于尊王贵珰之手，似易而尤
难，而其卒皆至于得母。顾寿昌之母优游禄养者又
数年，理不宜以沟壑死。而陆母之得出也，距其死三
日耳。片息之视，若有所待而留者，使孝子犹得以肉
代糜，以申其一日之养。天之祚孝子甚巧，不可谓之
不幸也。昔者唐德宗以天子之尊，物色其母，四十馀
年，竟不得徒望祭追号，以纾其慕思，此岂其力有不
足哉？天子之意侈，而匹夫之诚专，天固有至有不至
也。彼其饥寒暴露，足茧口乞，梦啽呓而觉，呻吟徙倚，
侧息“于宫墙咫尺之闲，此其一日，足当四十年，其可
以得母无惑矣。”今天下太平之日久，圣明在宥，鳏寡
孤独得其所，父母子女无生而离析之忧。而世多服
牛络马射，功利四方，轻去其亲而不反顾者比比也。
岂非人心之天，见于迫穷而隐于丰泰欤？今吴之子
孙，方袭荣累贵，不自诩其门势阀阅，而能追惟原本
于艰难困厄之时。思深哉！岂但阐扬先德而已乎？吴
氏之不替也，于此观之矣。